डी॰ बी॰ कूपर
डी॰ बी॰ कूपर अज्ञात व्यक्ति था जिसने 24 नवंबर, 1971 को संयुक्त राज्य अमेरिका के हवाई क्षेत्र में नॉर्थवेस्ट ओरिएंट एयरलाइंस के बोइंग 727 विमान का अपहरण कर लिया था। उसे डैन कूपर नाम से भी जाना जाता है। वह विमान उड़ान 305 के रूप में पोर्टलैंड, ऑरेगॉन से सिएटल, वाशिंगटन के लिए उड़ान भरा था। अपहरणकर्ता ने एक फ्लाइट अटेंडेंट से कहा कि उसके पास एक बम है और फिरौती में $2,00,000 की मांग की। फिर उसने सिएटल में उतरने पर चार पैराशूट का अनुरोध किया। सिएटल में यात्रियों को उतरने देने के बाद अपहरणकर्ता ने उड़ान के चालक दल को विमान में ईंधन भरने और मेक्सिको शहर के लिए दूसरी उड़ान शुरू करने का निर्देश दिया। सिएटल से उड़ान भरने के करीब 30 मिनट बाद अपहरणकर्ता ने विमान का पिछला दरवाज़ा खोला। वहां सीढ़ियाँ होती थीं जिसे उसने खोला और दक्षिण-पश्चिमी वाशिंगटन के ऊपर रात में पैराशूट से कूद गया। अपहरणकर्ता का कभी पता नहीं चला और न ही उसकी पहचान हो पाई। 1980 में, फिरौती की रकम का एक छोटा हिस्सा वैंकूवर, वाशिंगटन के पास कोलंबिया नदी के किनारे पाया गया था। पैसे की खोज ने इस रहस्य में लोगों की दिलचस्पी को फिर से जगा दिया था। लेकिन अपहरणकर्ता की पहचान या अंत के बारे में कोई अतिरिक्त जानकारी नहीं मिली। साथ ही शेष राशि कभी बरामद नहीं हुई।